CELEX: 32016D0884
Language: el
Date: 2016-06-01 00:00:00
Title: Εκτελεστική απόφαση (ΕΕ) 2016/884 της Επιτροπής, της 1ης Ιουνίου 2016, για την τροποποίηση της εκτελεστικής απόφασης 2014/88/ΕΕ για την προσωρινή αναστολή εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel («Piper betle»), όσον αφορά την περίοδο εφαρμογής της [κοινοποιηθείσα υπό τον αριθμό C(2016) 3181] (Κείμενο που παρουσιάζει ενδιαφέρον για τον ΕΟΧ)

3.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 146/29
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/884 ΤΗΣ ΕΠΙΤΡΟΠΉΣ
   της 1ης Ιουνίου 2016
   για την τροποποίηση της εκτελεστικής απόφασης 2014/88/ΕΕ για την προσωρινή αναστολή εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel («Piper betle»), όσον αφορά την περίοδο εφαρμογής της
   
      
         [κοινοποιηθείσα υπό τον αριθμό C(2016) 3181]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο i),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν τα τρόφιμα εν γένει, και ειδικότερα την ασφάλεια των τροφίμων, σε ενωσιακό και εθνικό επίπεδο. Προβλέπει ότι η Επιτροπή πρέπει να λαμβάνει μέτρα έκτακτης ανάγκης, αν υπάρχουν ενδείξεις ότι τρόφιμα που εισάγονται από τρίτη χώρα είναι πιθανό να αποτελέσουν σοβαρό κίνδυνο για την ανθρώπινη υγεία.
            
         
               (2)
            
            
               Η εκτελεστική απόφαση 2014/88/ΕΕ της Επιτροπής (2) απαγόρευσε την εισαγωγή στην Ένωση τροφίμων που περιέχουν ή αποτελούνται από φύλλα betel από το Μπανγκλαντές έως τις 31 Ιουλίου 2014. Η εν λόγω απόφαση εκδόθηκε ύστερα από την έκδοση μεγάλου αριθμού κοινοποιήσεων στο πλαίσιο του συστήματος έγκαιρης προειδοποίησης για τα τρόφιμα και τις ζωοτροφές (RASFF), λόγω της παρουσίας ευρέος φάσματος στελεχών σαλμονέλας, συμπεριλαμβανομένου του salmonella typhimurium, που βρέθηκαν σε τρόφιμα που περιέχουν ή αποτελούνται από φύλλα betel από το Μπανγκλαντές. Το στέλεχος salmonella typhimurium είναι ο δεύτερος συχνότερα αναφερόμενος ορότυπος σε ανθρώπινα κρούσματα και έχει διαπιστωθεί υψηλός επιπολασμός σε τρόφιμα που περιέχουν ή αποτελούνται από φύλλα betel («Piper betle», που είναι κοινώς γνωστό ως «Paan leaf» ή «Betel quid») από το Μπανγκλαντές. Από το 2011 το Ηνωμένο Βασίλειο έχει αναφέρει διάφορα κρούσματα δηλητηρίασης από σαλμονέλα από φύλλα betel.
            
         
               (3)
            
            
               Δεδομένου ότι το Μπανγκλαντές δεν μπόρεσε να παράσχει εγγυήσεις για την ασφάλεια των εισαγωγών φύλλων betel στην Ένωση, και παρά τις προσπάθειες της Επιτροπής, η περίοδος εφαρμογής της προσωρινής αναστολής των εισαγωγών των εν λόγω προϊόντων, που προβλεπόταν στην εκτελεστική απόφαση 2014/88/ΕΕ, παρατάθηκε με τις εκτελεστικές αποφάσεις της Επιτροπής 2014/510/ΕΕ (3) και (ΕΕ) 2015/1028 (4) μέχρι τις 30 Ιουνίου 2015 και τις 30 Ιουνίου 2016 αντίστοιχα.
            
         
               (4)
            
            
               Το αναθεωρημένο σχέδιο δράσης που υποβλήθηκε από το Μπανγκλαντές τον Αύγουστο του 2015 ήταν ελλιπές. Δεν υπήρχαν εγγυήσεις για την αποτελεσματική εφαρμογή και επιβολή του. Ούτε οι νέες πληροφορίες που υπέβαλε το Μπανγκλαντές τον Απρίλιο του 2016 απέδειξαν την αποτελεσματικότητα του εν λόγω σχεδίου δράσης. Η αυτοεπιβληθείσα, τον Μάιο του 2013, από το Μπανγκλαντές απαγόρευση εξαγωγής φύλλων betel παραμένει σε ισχύ. Ωστόσο, η απαγόρευση αυτή δεν έχει αποδειχθεί πλήρως αποτελεσματική και μετά την επιβολή της έχουν κοινοποιηθεί στο RASFF 26 περιπτώσεις απόπειρας εισαγωγής φύλλων betel στην Ένωση. Συνεπώς, οι εγγυήσεις που παρέχονται από το Μπανγκλαντές δεν είναι επαρκείς για την αντιμετώπιση των σοβαρών κινδύνων για την υγεία του ανθρώπου. Ως εκ τούτου, τα μέτρα έκτακτης ανάγκης που θεσπίστηκαν με την εκτελεστική απόφαση 2014/88/ΕΕ θα πρέπει να εξακολουθήσουν να ισχύουν.
            
         
               (5)
            
            
               Επομένως, η περίοδος εφαρμογής της εκτελεστικής απόφασης 2014/88/ΕΕ θα πρέπει να παραταθεί περαιτέρω.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 4 της εκτελεστικής απόφασης 2014/88/ΕΕ αντικαθίσταται από το ακόλουθο κείμενο:
   
      «Άρθρο 4
      Η παρούσα απόφαση εφαρμόζεται έως τις 30 Ιουνίου 2018.».
   
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 1 Ιουνίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 31 της 1.2.2002, σ. 1.
   
      (2)  Εκτελεστική απόφαση 2014/88/ΕΕ της Επιτροπής, της 13ης Φεβρουαρίου 2014, για την προσωρινή αναστολή εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel («Piper betle») (ΕΕ L 45 της 15.2.2014, σ. 34).
   
      (3)  Εκτελεστική απόφαση 2014/510/ΕΕ της Επιτροπής, της 29ης Ιουλίου 2014, για την τροποποίηση της εκτελεστικής απόφασης 2014/88/ΕΕ για την προσωρινή αναστολή των εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel («Piper betle») όσον αφορά την περίοδο εφαρμογής της (ΕΕ L 228 της 31.7.2014, σ. 33).
   
      (4)  Εκτελεστική απόφαση (ΕΕ) 2015/1028 της Επιτροπής, της 26ης Ιουνίου 2015, για την τροποποίηση της εκτελεστικής απόφασης 2014/88/ΕΕ για την προσωρινή αναστολή των εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel («Piper betle») όσον αφορά την περίοδο εφαρμογής της (ΕΕ L 163 της 30.6.2015, σ. 53).